[Video] Skoliere se 'boelie-video' ondersoek | Maroela Media
[Video] Skoliere se 'boelie-video' ondersoek
'n Wes-Kaapse hoërskool het gesê hy is bewus van 'n video wat op sosiale media versprei word waarin daar gesien kan word hoe 'n seunsleerder van die skool tydens 'n oënskynlike rusie 'n huilende meisie met 'n voorwerp slaan en haar met iets gooi.
'n Video van die voorval is Donderdag op Facebook gepubliseer en is sedertdien meer as 20 000 keer gekyk en honderde kere gedeel. Op die video kan gesien word hoe die meisie op haar arms op 'n tafel lê en huil. Dit is nie duidelik wat gebeur het voordat die video begin nie. Die seun slaan haar dan met 'n voorwerp, voordat hy haar met iets gooi. Hy gryp sy rugsak en storm by die vertrek uit.
Sosialemediagebruikers het die video ten sterkste veroordeel en onder meer gesê die video is 'n voorbeeld van hoe meisies en vroue steeds dikwels deur seuns en mans swak behandel word. Verskeie mense eis dat die skool stappe teen die seun moet doen.
Herman Mellet, skoolhoof van Hoërskool De Kuilen in Kuilsrivier, het aan Maroela Media bevestig dat die leerders in die video gr. 8-leerders in die skool is. Volgens Mellet het die voorval verlede week ná skoolure in 'n kitskosrestaurant plaasgevind.
"Die video het onder ons aandag gekom en ons het ondersoek daaroor ingestel, maar omdat dit ná skoolure en buite die skoolterrein gebeur het, val dit buite ons jurisdiksie," het Mellet gesê. "Ons het wel met die kinders se ouers vergader en sal ook met die kinders praat oor die onaanvaarbare gedrag op die video en hierdie ding dat hulle alewig video's van sulke goed neem en dit versprei."
Mellet het gesê die leerders in die video is eintlik vriende en het vinnig ná die rusie weer vrede gemaak. "Hulle het oor die naweek alweer vergeet hiervan. Ons het wel aan hulle ouers gesê indien hulle verdere stappe wil doen, kan hulle [die kitskosrestaurant] nader om beeldmateriaal van die veiligheidskameras te bekom en 'n saak by die polisie aanhangig maak." Mellet het gesê hy weet nie of die ouers wel verdere stappe gaan doen nie.
Maroela Media het navraag by die Wes-Kaapse polisie gedoen om uit te vind of die voorval by 'n polisiestasie aangemeld is, maar wag nog op terugvoer.
Intussen het Jessica Shelver, woordvoerder van die Wes-Kaapse departement van onderwys, gesê die departement sal die saak ondersoek en berading aan die betrokke leerders verskaf.
Die onderstaande video is digitaal gemanipuleer om die kinders se identiteit te beskerm:
die klein boelie!!! hoop hy word geskors
Hierdie geboelie in die skole raak al hoe erger. Vandag se kinders is omtrent opgewerk en haal al hulle aggressie op ander leerders uit.
Daai laaitie kan bly wees dis nie my dogter nie. !!!!!!
EK HOOP HY WORD GESKORS DIE BOELIE HY IS N REGTE LAFAARD
nee my pop……jy is nie "weer vriende" na so iets nie, vandag is dit 'n klap more is dit 'n vuishou! leer baie vinnig uit ander se foute en ek kan jou belowe jy gaan jouself baie trane spaar.
en boetie….mag iemand jou 'n behoorlike les leer die dag wat jy weer jou handjies vir 'n vrou lig! sies man!!!